หุ้นพลังงานพุ่งหนุนตลาดหุ้นยุโรปปิดบวก
ตลาดหุ้นยุโรปปิดบวกเมื่อคืนนี้ (26 ม.ค.) โดยตลาดได้แรงหนุนจากการดีดตัวขึ้นของหุ้นกลุ่มพลังงาน หลังจากราคาน้ำมันดิบปรับตัวขึ้น นอกจากนี้ ตลาดยังขานรับผลประกอบการที่สดใสของบริษัทเอกชน รวมถึงบริษัทซีเมนส์ และรอยัล ฟิลิปส์ 
27 ม.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 พุ่งขึ้น 0.9% ปิด (26 ม.ค.) ที่ 339.20 จุด, ดัชนี CAC-40 ตลาดหุ้นฝรั่งเศสปิดที่ 4,356.81 จุด เพิ่มขึ้น 45.48 จุด หรือ +1.05%, ดัชนี DAX ตลาดหุ้นเยอรมันปิดที่ 9,822.75 จุด เพิ่มขึ้น 86.60 จุด หรือ +0.89% และดัชนี FTSE 100 ตลาดหุ้นลอนดอนปิดที่ 5,911.46 จุด เพิ่มขึ้น 34.46 จุด หรือ +0.59%
ตลาดหุ้นยุโรปปิดบวกหลังจากราคาน้ำมันดิบดีดตัวขึ้น ขานรับข่าวที่ว่ากลุ่มประเทศผู้ส่งออกน้ำมัน (OPEC) และประเทศผู้ผลิตน้ำมันนอกกลุ่มโอเปกอาจจะทำข้อตกลงร่วมมือกันปรับลดกำลังการผลิต เพื่อสกัดการร่วงลงของราคาน้ำมันและเพื่อแก้ไขปัญหาน้ำมันล้นตลาด การฟื้นตัวขึ้นของราคาน้ำมันช่วยหนุนหุ้นกลุ่มพลังงานดีดตัวขึ้น โดยหุ้นทุลโลว์ ออยล์ พุ่งขึ้น 11% หุ้นสแตทออยล์ ปรับขึ้น 2% และหุ้นเรพซอล พุ่งขึ้น 4.3%
หุ้นซีเมนส์พุ่งขึ้น 8.6% หลังจากบริษัทปรับเพิ่มผลกำไรรายปี พร้อมกับแสดงความเชื่อมั่นว่าบริษัทสามารถรับมือกับภาวะชะลอตัวของเศรษฐกิจจีนได้ ขณะที่หุ้นรอยัล ฟิลิปส์ พุ่งขึ้น 6.1% หลังจากบริษัทเปิดเผยผลประกอบการที่ดีเกินคาด
ขณะที่นักลงทุนจับตาดูข้อมูลเศรษฐกิจที่สำคัญของประเทศยูโรโซนในวันนี้ โดยในเวลา 14.00 น.ตามเวลาไทย สถาบัน GfK จะเปิดเผยดัชนีความเชื่อมั่นผู้บริโภคเยอรมนีเดือนก.พ. และจากนั้นเวลา 14.45 น.ตามเวลาไทย ฝรั่งเศสจะเปิดเผยดัชนีความเชื่อมั่นผู้บริโภคเดือนม.ค.